CELEX: 62013TN0631
Language: lt
Date: 2013-11-29 00:00:00
Title: Byla T-631/13: 2013 m. lapkričio 29 d. pareikštas ieškinys byloje Raffinerie Heide prieš Komisiją

1.2.2014   
            
            
               LT
            
            
               Europos Sąjungos oficialusis leidinys
            
            
               C 31/16
            
         2013 m. lapkričio 29 d. pareikštas ieškinys byloje Raffinerie Heide prieš Komisiją
   (Byla T-631/13)
   2014/C 31/28
   Proceso kalba: vokiečių
   
      Šalys
   
   
      Ieškovė: Raffinerie Heide GmbH (Hemingštetas, Vokietija), atstovaujama advokato U. Karpenstein
   
      Atsakovė: Europos Komisija
   
      Reikalavimai
   
   Ieškovė prašo:
   
               —
            
            
               panaikinti 2013 m. rugsėjo 5 d. Komisijos sprendimą dėl nacionalinių įgyvendinimo priemonių, susijusių su nemokamų šiltnamio efektą sukeliančių dujų apyvartinių taršos leidimų suteikimu pereinamuoju laikotarpiu, laikantis Europos Parlamento ir Tarybos direktyvos 2003/87/EB (1) 11 straipsnio 3 dalies (2013/448/ES, OL L 240, p. 27), tiek, kiek šio sprendimo 1 straipsnio 1 dalyje, siejamoje su I priedo A punktu, atsisakyta įtraukti ieškovę į Direktyvos 2003/87/EB 11 straipsnyje numatytą sąrašą ir nepritarta preliminariems bendriems metiniams nemokamų apyvartinių taršos leidimų, numatytų suteikti ieškovės įrenginiui, kurio atpažinties Nr. DE000000000000010, skaičiams,
            
         
               —
            
            
               priteisti iš Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi dviem pagrindais.
   
               1.
            
            
               Pirmasis ieškinio pagrindas: nepasinaudojimas diskrecija
               Ieškovė šiuo klausimu, be kita ko, tvirtina, kad šiltnamio efektą sukeliančių dujų apyvartinių taršos leidimų suteikimo trečiuoju periodu (2013–2020 m.) Sąjungos sistemoje neatmetama galimybė suteikti tokius leidimus išimtiniais atvejais, o Komisija neatleidžiama nuo pareigos priimdama sprendimus paisyti įmonių pagrindinių teisių ir laikytis proporcingumo principo. Komisija to nepadarė, taigi nepasinaudojo Sąjungos teisėje jai suteikta diskrecija.
            
         
               2.
            
            
               Antrasis ieškinio pagrindas: ieškovės pagrindinių teisių pažeidimas
               Šiuo klausimu ieškovė teigia, kad kompetentingoms nacionalinės valdžios institucijoms atsisakius suteikti prašomą leidimų kiekį pažeistos jos teisės, įtvirtintos Europos Sąjungos pagrindinių teisių chartijos 17 ir 16 straipsniuose, bei proporcingumo principas. Dėl neišduotų sertifikatų ieškovė patiria akivaizdžiai neproporcingų ir Direktyvoje 2003/87/EB nenumatytų sunkumų. Ieškovė teigia, kad situacijos, dėl kurios kyla grėsmė įmonės egzistavimui, sukėlimas, nėra nei tinkamas, nei būtinas direktyvoje įtvirtintiems tikslams pasiekti.
            
         
      (1)  2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, p. 32; 2004 m. specialusis leidimas lietuvių k., 15 sk., 7 t., p. 631)